**Dôvodová správa**

**A. Všeobecná časť**

Poskytovanie dotácií v pôsobnosti Úradu vlády Slovenskej republiky je v súčasnosti upravené výnosom na základe § 8 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

Podľa § 8a a § 37d zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov dotáciu zo štátneho rozpočtu možno od 1. januára 2011 poskytnúť v súlade so zákonom o štátnom rozpočte na príslušný rok len na základe osobitného zákona, a to v rozsahu, spôsobom a za podmienok  ustanovených týmto zákonom.

 V predloženom návrhu zákona sa ustanovuje účel, podmienky, rozsah, spôsob a kontrola  poskytovania dotácií v pôsobnosti úradu vlády.

 Predkladaný návrh zákona upravuje aj okruh žiadateľov, postup pri predkladaní žiadosti, spôsob poskytovania dotácií a kontrolu.

  Predloženým návrhom zákona nevznikajú nové požiadavky na zvýšenie výdavkov štátneho rozpočtu. Finančné prostriedky na poskytovanie dotácií sa budú zabezpečovať v rámci rozpočtovej kapitoly úradu vlády na príslušný rok. Návrh zákona nezhorší životné prostredie, nebude mať negatívny vplyv na zamestnanosť a bude mať pozitívny vplyv na tie subjekty, ktorým sa dotácia poskytne.

   Návrh zákona je v súlade s Ústavou Slovenskej republiky a ostatnými všeobecne záväznými právnymi predpismi Slovenskej republiky, ako aj s medzinárodnými zmluvami a inými dokumentmi, ktorými je Slovenská republika viazaná, ako aj s právom Európskej únie.

**Doložka zlučiteľnosti**

**právneho predpisu s právom Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh zákona o poskytovaní dotácií v pôsobnosti Úradu vlády Slovenskej republiky

**3. Problematika návrhu právneho predpisu:**

a) je upravená v práve Európskej únie

- *primárnom*

Článok 107 a 108 Zmluvy o fungovaní Európskej únie (Ú. v. EÚ C 83, 30.3.2010).

* *sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)*

1. legislatívne akty

1. nelegislatívne akty

* *sekundárnom (prijatom pred nadobudnutím platnosti Lisabonskej zmluvy, ktorou*

*sa mení a dopĺňa Zmluva o Európskom spoločenstve a Zmluva o Európskej*

*únii – do 30. novembra 2009)*

Nariadenie Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) (Ú. v. EÚ L 214, 9.8.2008)

b) nie je obsiahnutá v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

a) lehota na prebratie smernice alebo lehota na implementáciu nariadenia alebo rozhodnutia

Bezpredmetné.

b) informácia o konaní začatom proti Slovenskej republike o porušení Zmluvy o fungovaní Európskej únie podľa čl. 258 až 260 tejto zmluvy

Proti Slovenskej republike nebolo začaté konanie o porušení podľa čl. 258 až 260 Zmluvy o fungovaní Európskej únie.

c) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

Bezpredmetné.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný.

**6. Gestor a spolupracujúce rezorty:**

**Doložka**

**vybraných vplyvov**

**A.1. Názov materiálu:** Návrh zákona o poskytovaní dotácií v pôsobnosti Úradu vlády Slovenskej republiky

**Termín začatia a ukončenia PPK:**

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

a)      Štátny rozpočet

 Návrhom zákona nevznikajú nové požiadavky na jeho zvýšenie.

b)  Rozpočty obcí

Návrh nemá vplyv na rozpočty obcí.

c)  Rozpočty vyšších územných celkov

Návrh nemá vplyv na rozpočty vyšších územných celkov.

d)   Rozpočty ostatných inštitúcií

Návrh má pozitívny vplyv na rozpočty inštitúcií, ktorým sa poskytne dotácia.

**A.4. Alternatívne riešenia**

        Návrh zákona nemá negatívny vplyv na obyvateľov, hospodárenie podnikateľskej sféry

        a   iných právnických osôb.

**A.5. Stanovisko gestorov**

        Návrh zákona nemá negatívny vplyv na životné prostredie.

**B. Osobitná časť**

**K § 1**

            Ustanovenie vymedzuje predmet úpravy návrhu zákona.

**K § 2**

            Toto ustanovenie vymedzuje účel poskytovania dotácií v pôsobnosti Úradu vlády Slovenskej republiky.

Odsek 1 vymedzuje v rámci účelu poskytovania dotácií oblasti, na ktoré môže Úrad vlády Slovenskej republiky poskytnúť dotáciu na príslušný rozpočtový rok z rozpočtovej kapitoly Úradu vlády Slovenskej republiky.

            V rámci účelu poskytovania dotácií sa navrhuje v odsekoch 2 až 7 spresniť možnosti poskytovania dotácií pre jednotlivé oblasti.

**K § 3**

V tomto ustanovenísa navrhujú upraviť podmienky  pre poskytovanie dotácií podľa tohto zákona. Určuje sa  okruh osôb, ktoré môžu byť žiadateľom o poskytnutie dotácie a ktorým možno poskytnúť dotáciu podľa tohto zákona pri splnení podmienok ustanovených zákonom o rozpočtových pravidlách.

            V odseku 3 sa taxatívne ustanovuje, že dotáciu nemožno poskytnúť ani použiť nielen na splácanie úverov, pôžičiek a úrokov z prijatých úverov a pôžičiek (ako je upravené v § 8a     ods. 8 zákona o rozpočtových pravidlách), ale  ani na úhradu záväzkov z predchádzajúcich rozpočtových rokov, refundáciu výdavkov uhradených v predchádzajúcich rozpočtových rokoch, na úhradu výdavkov na správu žiadateľa, na úhradu miezd, platov a služobných príjmov, ako ani na výdavky nezahrnuté do rozpočtu.

**K § 4**

Ustanovenie určuje osobitné podmienky pre poskytnutie dotácie na výstavbu, na zmenu stavby alebo na stavebné úpravy.

**K § 5**

Ustanovenie určuje podmienku čiastočného finančného pokrytia projektu. Čiastočné finančné pokrytie sa však nevsťahuje na žiadosti súvisiace s nepriaznivou životnou situáciou.

**K § 6**

 Ustanovenie určuje spôsob poskytnutia dotácie a taxatívne upravuje jednotlivé prílohy, ktoré je žiadateľ povinný  priložiť k žiadosti o poskytnutie dotácie podľa tohto zákona.

**K § 7**

            Ustanovenie ustanovuje povinnosť Úradu vlády Slovenskej republiky vykonávať následnú finančnú kontrolu hospodárenia s poskytnutou dotáciou vrátane dodržiavania podmienok uzatvorenia zmluvy o poskytnutí dotácie a zároveň určuje sankcie za porušenie finančnej disciplíny.

**K § 8**

Ustanovenie upravuje, že týmto zákonom nie sú dotknuté osobitné predpisy o štátnej pomoci, ako aj tú skutočnosť, že poskytnutie dotácie podľa tohto zákona nie je právne nárokovateľné.

**K § 9**

            Zrušovacím ustanovením sa od 1. januára 2011 zrušuje účinný výnos, podľa ktorého sa v súčasnosti poskytujú  dotácie.

**K § 10**

          Ustanovuje sa  nadobudnutie účinnosti zákona dňom 1. januára 2011.

Bratislava 23. septembra 2010

Iveta R a d i č o v á, v.r.

predsedníčka vlády Slovenskej republiky

Viktor N i ž ň a n s k ý, v.r.

vedúci Úradu vlády Slovenskej republiky